ประธานสภานิติบัญญัติแห่งชาติ คาดว่าจะนำรายชื่อประธานและกรรมการการเลือกตั้งทูลเกล้าฯ ได้ในวันที่ 6 สิงหาคมนี้
ประธานสภานิติบัญญัติแห่งชาติ คาดว่าจะนำรายชื่อประธานและกรรมการการเลือกตั้งทูลเกล้าฯ ได้ในวันที่ 6 สิงหาคมนี้ พร้อมฝาก กกต.ชุดใหม่ศึกษาการทำงานตามบทบาทหน้าที่และข้อกฎหมาย ซึ่งอยากเห็นการทำงานที่เป็นทีม สร้างความมั่นใจและประสานงานต่อจาก กกต.ชุดเดิมได้

นายพรเพชร วิชิตชลชัย ประธานสภานิติบัญญัติแห่งชาติ หรือ สนช. เปิดเผยถึงขั้นตอนการนำรายชื่อว่าที่ประธานกรรมการการเลือกตั้ง และกรรมการการเลือกตั้ง หรือ กกต.ชุดใหม่ ขึ้นทูลเกล้าฯ ว่า ขณะนี้อยู่ระหว่างการตรวจสอบความถูกต้องว่าแต่ละคนได้ลาออกจากตำแหน่งของหน่วยงานอื่นๆ แล้วหรือไม่ หากไม่มีปัญหาจะสามารถนำขึ้นทูลเกล้าฯ ได้ในวันที่ 6 สิงหาคมนี้ และขณะนี้ยังรอการรายงานผลการคัดเลือกว่าที่ประธาน กกต. อย่างเป็นทางการ ส่วนตัวทราบเพียงจากสื่อว่าผู้ได้รับเลือกเป็นประธาน กกต. คือ นายอิทธิพร บุญประคอง พร้อมเสนอแนะให้ว่าที่ กกต. ใช้เวลาระหว่างยังไม่โปรดเกล้าฯ แต่งตั้ง ศึกษาการทำงานตามบทบาทหน้าที่ต่างๆ และข้อกฎหมาย จาก กกต. ชุดเดิม ซึ่งส่วนตัวอยากเห็นการทำงานที่เป็นทีม สร้างความมั่นใจและสามารถสานงานของ กกต. ชุดเดิมได้

ประธาน สนช. ยังกล่าวถึงการสรรหา กกต. เพิ่มเติมอีก 2 คนที่เหลือ ว่า ในวันนี้ 1 สิงหาคม 2561  จะให้เลขาธิการวุฒิสภา ทำหนังสือเชิญประชุมคณะกรรมการสรรหา กกต. โดยคาดว่า จะเริ่มประชุมได้ในสัปดาห์หน้า ส่วนยืนยันว่ายังต้องให้ใช้วิธีการสรรหาจากผู้ที่มีคุณสมบัติมากกว่าการทาบทาม แต่ทั้งนี้ขึ้นอยู่กับการตัดสินใจของคณะกรรมการสรรหาว่าจะตัดสินใจอย่างไร